
      	Kapitel 1

      Israel, Guds førstefødte
    

  


  Som præsident for Christians for Israel International taler og prædiker jeg ofte om Israel ud fra Bibelen. Sommetider spørger folk mig: ”Hvorfor er du så involveret i Israel og det jødiske folk? Er det en slags hobby for dig, ligesom at samle på frimærker eller spille golf? Hvorfor Israel? Hvad er så specielt ved Israel?”


  Mit svar er altid: ”Hvad jeg føler for Israel, svarer til, hvad Gud føler for Israel. Gud elsker Israel. Jesus elsker Israel. Det siger Bibelen. Fordi jeg elsker Jesus og ved, at han elsker mig, kan jeg ikke lade være at elske de mennesker, han elsker.” Jeg blev personligt involveret i Israel, da en ældre kristen broder sagde til mig: ”Ved du, at der er mange kristne, der elsker døde jøder?” ”Hvad mener du med det?” spurgte jeg. ”Jo,” svarede han, ”jøderne i fortiden – Moses, Josva, Esajas, Jeremias, David, Paulus, Peter, Johannes og alle de andre. Jøderne i Bibelen. Jøder, der levede for længe siden. Og der er kristne, som elsker jøder, der endnu ikke er født – den generation af jøder, der vil leve i den profetiske fremtid, når Israel vil være jordens centrum, og Jerusalem vil være den by, hvorfra fred vil vælde frem og dække jorden.” Så fortsatte han lidenskabeligt: ”Men hvem vil stå sammen med det jødiske folk i dag? Hvem vil elske dem i Jesu navn? Hvem vil stå ved deres side i deres ensomme kampe, når hele verden er imod dem? Hvem vil tale til kirken og sige, at den må angre sin forfærdelige fortid? Hvem vil prøve at læse Skriften igen for at finde ud af, hvad forholdet er mellem Israel og kirken? Hvad med kirkens jødiske rødder? Hvad med vores profetiske fremtid sammen? Kirken og Israel kan have meget forskelligt syn på, hvem Jesus virkelig er, den forskel er uvæsentlig for mørkets magter. De magter hader os begge, Guds to folk, som tror på den samme Gud, og de vil forfølge bibeltro kristne lige så meget som jøderne og Israel. Det ses klart i historien.”


  Det ramte mig i hjertet og fik mig til at tænke! Jeg begyndte at stille spørgsmål til mig selv: ”Hvordan er Guds forhold til Israel? Selv i dag? Selv når størstedelen af jøderne ikke tror, at Jesus er deres Messias og Guds Søn? Hvorfor vender de tilbage til Israels land? Opfyldes Bibelens profetier for øjnene af mig? Hvad vil alt dette føre til?” Disse spørgsmål drev mig til at genlæse Skriften, både Det Gamle og Det Nye Testamente. Som kristen tror jeg, at Bibelen er Guds fuldstændigt troværdige ord, som han har åbenbaret for det jødiske folk.


  Det første, jeg opdagede, var, at selvom Herren Jesus er Guds enbårne Søn (Joh 1,14), er Israel hans førstefødte søn. Israelitterne var undertrykte slaver i Egypten, og Farao nægtede at lade dem rejse, mens han samtidig øgede deres trængsler for at mindske deres antal. Moses og hans broder, Aron, gav Farao dette budskab: ”Herren siger: ’Israels folk er som min førstefødte søn. Jeg har befalet dig at lade dem rejse, så de kan tilbede mig. Siden du har nægtet det, vil jeg slå din førstefødte søn ihjel’” (2 Mos 4,22-23). Og det er præcis, hvad der skete under den tiende plage, som ramte Egypten. ”Ved midnatstid slog Herren alle de førstefødte sønner i de egyptiske familier ihjel – lige fra Faraos søn, kronprinsen, til den førstefødte søn af fangen i fangehullet. Selv de førstefødte blandt dyrene måtte dø” (2 Mos 12,29). Da de nægtede at lade Guds førstefødte søn rejse, kostede det dem deres egne førstefødte sønner, som Gud havde advaret dem om.


  Gud elsker det jødiske folk som en far. Profeten Hoseas beskriver Guds følelser i en klagesang: ”Da Israel var barn, elskede jeg ham. Jeg kaldte min søn ud af Egypten” (Hos 11,1). Gud taler som en far om sin til tider ulydige søn eller datter, med alle de modstridende følelser fra øm kærlighed til stor vrede, som en far kan føle. Enhver, som har børn, vil forstå disse følelser. Du elsker dine børn og vil gøre alt for dem, men deres opførsel kan undertiden sætte dit blod i kog! Og så siger du skarpe ord, advarende ord, fordi du ser, at det vil gå forfærdeligt galt, hvis børnene fortsætter med at opføre sig på den måde. Af omsorg, af kærlighed taler du strenge, hårde, advarende ord, og du lader ulydigheden få konsekvenser, måske endog en straf. Som ordsproget siger: Hvis man ikke vil høre, må man føle.


  Man kan høre faderens frustrerede vrede, når han siger: ”Men jo mere der derefter blev kaldt på dem, jo længere gik de væk fra mig. De ofrede til Ba’al og brændte røgelse for afguderne.” Jeg gjorde alt, hvad jeg kunne for min søn, siger Gud: ”Jeg lærte Efraim (et kælenavn for Israel) at gå [som en far lærer sine børn deres første baby-skridt] og tog ham op i mine arme,” som en far tager sine små børn op, når de falder, og trøster dem. ”Men han forstod ikke, at det var mig, som hjalp ham!” siger Herren (Hos 11,2-3). Gud satte plaster på sårene, som en jordisk far ville gøre. Men var de taknemmelige? Nej!


  ”Jeg styrede ham med min kærligheds tømme.” Som jordiske forældre brugte Gud alle midler til at udtrykke kærlighed og bringe sit folk tilbage til sig. ”…Jeg løftede åget af ham (NIV). Jeg bøjede mig ned for at give ham mad.” Når okser trækker en plov, hviler åget på deres nakke. Som okser i spand havde folket sukket under slaveriet i Egypten. De var slaver, som blev drevet frem. Men Herren brød åget, som de var spændt i, og friede sit folk fra slavepiskerne. Han førførte dem over Rødehavet og ind i ørkenen (2 Mos 13-14), og der sørgede han for dem med manna fra himlen og vand fra klippen. Han førte dem fra rasteplads til rasteplads, fra oase til oase. Ja, han gav dem endog kød i form af vagtler (2 Mos 16-17,7a). ”…Jeg bøjede mig ned for at give ham mad” (Hos 11,4).


  Men så hører vi vreden i hans stemme: ”Mit folk bliver sendt tilbage til fangenskabet!” Det er, hvad de har fortjent for deres utaknemmelighed! ”…De bliver underlagt Assyriens konge.” Hvad assyrerne gjorde ved deres krigsfanger, er for grusomt at nedskrive, men det er mejslet ind i sten, hvor Assyriens konger udødeliggjorde deres rædselsvækkende gerninger. Og det er til Assyrien, at de ti af Israels stammer i sidste ende bliver ført i fangenskab (2 Kong 17,23), ”…for de vil ikke vende om til mig. Krigen vil hærge i deres byer og gøre ende på deres hovmod. Det er ude med dem på grund af deres ondskab.” Det er deres egen skyld, siger Gud. ”Mit folk hænger fast i deres frafald” (Hos 11,5-7a). Profeten Hoseas tilføjer her sin personlige mening: ”Selvom de råber til himlen om hjælp, nytter det intet” (Hos 11,7b).


  Guds øjeæble


  Men igen bryder kærligheden i Faderens hjerte igennem. Du kan ikke se på det, der sker, med tørre øjne, kan du? Uanset hvad dine børn, din søn eller datter, har gjort, er de stadig dine. Derfor siger Gud: ”Efraim, er jeg nødt til at opgive dig? Israel, er jeg nødt til at give slip på dig? Er jeg nødt til at ødelægge dig som Adma og Sebojim?” Adma og Sebojim var byer i Dødehavsdalen, som blev ødelagt af ild fra himlen sammen med Sodoma på grund af Guds vrede (5 Mos 29,23). Kan jeg gøre det mod min førstefødte søn? spørger Gud. Tugte ham? Ja! Men udrydde ham? Aldrig! Vil drengen ikke altid forblive din søn, din førstefødte, dit eget barn? ”Jeg kan ikke holde det ud! Jeg er fuld af medynk! Jeg kan ikke give min vrede frit løb og helt udslette Israel! For jeg er Gud og ikke et menneske. Jeg er den Hellige, der bor midt iblandt jer” (Hos 11,8-9).


  Til forskel fra Gud kan mennesker handle grusomt. Det, som de nationer gjorde, der kom imod Guds folk, var forfærdeligt. Men profeten Zakarias siger på Guds vegne: ”Jeg er vred på de selvsikre, gudløse folkeslag, for selv om jeg brugte dem til at straffe mit folk, gik de alt for langt i deres skånselsløse opførsel” (Zak 1,15). Gud ved, hvordan han skal finde disse nationer! Han vil dømme disse nationer! Guds store dom over nationerne vil være i forhold til, hvad de har gjort imod Israel, for Israel er Guds øjeæble (Zak 2,12-13).


  Øjet er den følsomste del af din krop. Bare nogen knipser fingre i nærheden af øjet, er det nok til, at du viger tilbage. Når de, som laver gyserfilm, virkelig vil chokere seerne, ved de, hvad de skal gøre: de skamferer øjnene, skærer sommetider i dem med barberblade. Hvis Israel er Guds øjeæble, tror du så, Gud vil ignorere et angreb på Israel? Vil han ignorere Holocaust med de seks millioner myrdede jøder, hvoraf halvanden million var børn? Vil han ignorere, at kristne har forfulgt jøderne i århundreder i Europas kristne lande? Nej, der vil helt sikkert blive dom over nationerne. En teolog sagde engang: ”Efter Auschwitz kan jeg ikke længere tro på Gud.” En rabbi svarede: ”Efter Auschwitz kan jeg ikke længere tro på mennesker, kun på Gud.” Giv ikke Gud skylden for, hvad mennesker gjorde.


  Zakarias 2,12-13 advarer de nationer, der har plyndret Israel: ”…De, der rører jer, rører hans øjeæble. Han vil slå hårdt ned på dem.” Ved vores angreb på Israel har vi ikke kun rørt ved Guds øjeæble; vi har slået ham i øjet, taget en kniv og skåret i hans øjeæble, hans elskede folk.


  ”Israel beholdt han selv. Det folk blev hans ejendom. Han fandt dem i ødemarken under ørkenhimlens brændende hvælv. Han vogted' dem fra det høje, som man værner sit sårbare øje. Som en ørn, der skubber ungen ud af reden og spreder vingerne ud forneden, han løfted' sit folk på sit vingefang og bar dem fremad dagen lang. Herren ville selv dem føre, ingen fremmed gud fik lov dem at røre” (5 Mos 32,9-12).


  Tugte Israel? Ja! Udslette Israel? Aldrig! ”…Jeg kan ikke handle i tankeløs vrede. Når jeg engang brøler som en løve, vil mit folk følge mig. Når jeg kalder på mine børn, vil de komme løbende i ærefrygt fra vest” (Hos 11,9-10). Fra vest, siger Hoseas. Så det er ikke fra fangenskabet i Babylon eller Assyrien i det femte og sjette århundrede før Kristus. Set fra Israel ligger de to lande mod øst og nord. ”Som i fugleflugt vil de komme fra Egypten [mod syd, men også et slaveriets land, som kan være hvor som helst i verden], som duer skal de vende hjem fra Assyrien [altså fra nord/øst]. Ja, jeg vil føre dem tilbage til deres hjemland. Jeg, Herren, har talt” (Hos 11,11). Vi har allerede i over hundrede år set det ske for øjnene af os.


  Israel er Guds førstefødte søn. Selve Israels eksistens er et mirakel, for Abraham var for gammel, og Sara var ikke længere i den fødedygtige alder, da Isak blev født. Gud gav selv sin førstefødte liv (1 Mos 17,17; 18,11), skabte et folk, der skulle ære hans navn blandt alle verdens nationer, Guds eget folk, og gennem det ville han vise sig for hele verden. Mange gange blev de tugtet i årenes løb, men fuldkommen forladt og udstødt? Aldrig! Og nu vender Israel tilbage til det land, Gud svor et evigt løfte om at give dem, Kanaans land (Sl 105,7-11).


  Gud elsker virkelig Israel


  Grundlaget for Guds forhold til Israel er kærlighed. Ud fra denne kærlighed har han oprettet pagter med Israel og bekræftet dem med en ed.


  ”I sin kærlighed udvalgte han jer, ikke fordi I var mægtige eller talstærke, for I var et ganske lille folk på jorden. Det var alene på grund af sin kærlighed til sit folk, og på grund af sit løfte til jeres forfædre, at han førte folket ud af Egypten med magt og vælde. Husk på, at Herren, jeres Gud, er den eneste sande Gud, en pålidelig Gud, der i tusind generationer holder fast ved SIN PAGT OG SIN TROFASTHED mod dem, der elsker ham og holder hans befalinger” (5 Mos 7,7-9).


  Guds KÆRLIGHED til Israel beskrives som et fader-søn forhold og et mand-hustru forhold. Jeremias bruger disse to billeder af Guds forhold til Israel, fader-søn og mand-hustru i samme åndedrag. ”Jeg ønskede at betragte jer som mine børn og give jer dette vidunderlige land, den skønneste plet på jorden. Jeg havde håbet, at I ville betragte mig som jeres far, og at I trofast ville gøre, hvad jeg bad jer om. Men som en kvinde er sin mand utro, sådan har I svigtet mig og givet jer hen til fremmede guder, siger Herren” (Jer 3,19-20).


  Prøv at forklare, hvad KÆRLIGHED er! Hvorfor elsker en mand sin hustru og gifter sig med hende? Fordi han er overbevist om, at hun er den smukkeste kvinde på jorden? Eller fordi han synes, hun er den bedste kok, der findes? Eller fordi han tror, hun vil være den bedste mor for hans børn? Eller fordi hun er rig? Eller fordi hun er fattig, og han har ondt af hende og forelsker sig i hende? Eller fordi …? Rationelle grunde kan ikke forklare kærlighedens mysterium. Det er en gave fra Gud, ”…for Gud er kærlighed” (1 Joh 4,8b). I gamle dage sagde teologerne: ”Gud har sine egne, indre grunde.” Han elsker, fordi han elsker. Han udvælger, fordi han udvælger. Altid med det formål at velsigne. Han udvalgte Israel for at gøre dem til velsignelse for alle jordens nationer – for at åbenbare sig for verden gennem sit udvalgte folk, Israel.


  ”På grund af kærlighed til sit eget folk, som han havde udvalgt, altså jeres forfædre og deres efterkommere, førte han dem med vældig magt ud af slavetilværelsen i Egypten. Og han vil drive folk på flugt foran jer, folk, der er jer overlegne i styrke, og give jer deres lande i eje. Det er allerede begyndt at ske!” (5 Mos 4,37-38).


  ”De indtog ikke landet i egen kraft, men du var med dem og hjalp dem” (Sl 44,4).


  Israel har som Guds søn ret til at kalde ham Far. ”Du er jo vores Far. Abraham og Jakob kan ikke hjælpe os. Det er dig, Herre, som har hjulpet og reddet os fra ældgammel tid” (Es 63,16). ”…Herre, du er stadig vores Far!” (Es 64,7a).


  Jesus lærer sine jødiske venner at bede: ”…Fader vor, du som er i Himlen” (Matt 6,9). Israel er Guds førstefødte søn, og Jesus er hans enbårne Søn. Parallellerne mellem Jesus og Israel er slående.


  Når vi læser Hoseas 11,1: ”…Jeg kaldte min søn ud af Egypten,” tænker vi som kristne straks på Mattæus 2,13-15: ”Da stjernetyderne var taget af sted, viste en engel sig for Josef i en drøm. ’Stå op og flygt til Egypten med barnet og dets mor’, sagde englen. ’Kong Herodes leder efter barnet for at slå det ihjel. Bliv i Egypten indtil jeg siger til.’ Samme nat tog Josef af sted med Maria og barnet, og de bosatte sig i Egypten, indtil Herodes var død. Sådan gik det i opfyldelse, som Herren havde talt gennem en af sine profeter: ’Jeg kaldte min søn ud af Egypten.’”


  Nogle teologer siger: ”Alle profetierne i Det Gamle Testamente er opfyldt i Jesus.” Men hvad betyder ’opfyldt’? Det betyder, at Jesu vej er Israels vej, og at Israels vej er Jesu vej. Alle de ting, der er resultat af, at Israel er kaldet af Gud til at åbenbare ham for verden og være en velsignelse for nationerne – og al den lidelse, der kommer med kaldelsen – bliver synlig i Israels historie, Guds udvalgte folk – og endnu klarere i Jesu liv. Han er Guds Søn og Israels største søn. De er totalt sammenflettede. Han er det ypperste resultat af Israels eksistens. I Guds udvalgte folk blev Jesus ’født af en kvinde, født under Toraen’, født ind i pagten, som Gud indgik med Israel, han er Den Udvalgte frem for alle andre. Han er opfyldelsen af, hvad Israels udvælgelse handler om. Han viser Guds evige trofasthed mod Israel, selvom udvælgelse betyder lidelse i en dæmonbesat verden regeret af synd. Israels lidelser er hans lidelser. Israels befrielse fra slaveriet i Egypten ved Guds nåde på grund af blodet fra de lam, der blev slagtet i israelitternes huse påskeaften, symboliserer den frihed, Jesus giver fra syndens lænker ved Guds nåde.


  Der er ingen ende på de paralleller, der kan trækkes mellem Jesu udvælgelse, liv og lidelse og Israels historie. Jesus viser, hvad Israels historie handler om. Så på den måde opfyldte Jesus ’alle’ profetierne. Men det vil ikke sige, at mange profetier og løfter angående Israel og det jødiske folk ikke stadig venter på deres fremtidige opfyldelse, som nogle teologer hævder. De er ved at blive opfyldt og vil blive opfyldt. I dag og i morgen. Indtil hans rige endelig kommer.


  Israels genopståen i dag


  Gud taler til sit folk gennem profeten Esajas: ”Vær ikke bange, for jeg er med dig! Jeg samler dig sammen fra øst og vest, fra nord og syd. Mine sønner skal komme fra fjerne lande og mine døtre fra jordens ende, alle dem, som hører mig til, og som jeg har skabt til at ære mig” (Es 43,5-7).


  Israel er skabt og kaldet af Gud. Og i dag bringer han sin førstefødte søn tilbage til Judæas og Samarias bjergland, tilbage til Det Forjættede Land. Hvorfor gør han det? Er det, fordi Israel er blevet en lydig søn? Indser Israel nu, at det var Gud, der tog sig af dem i historiens løb? Erkender Israel Guds store indgreb, da hans enbårne Søn levede iblandt dem som jøde – i den krop, han fik fra sin jødiske mor, Maria – for at bære verdens synd inklusive Israels synd? Er det, fordi Israel har erkendt alle disse ting, at de nu – som en slags belønning– endelig har fået lov at vende tilbage til Det Forjættede Land efter næsten to tusind år i ’romersk’ fangenskab? Nej, desværre. Israel er (endnu) ikke blevet en omvendt nation. Men det burde ikke undre os, for profeten Esajas forudsagde, det ville ske: ”Før folket frem! De er blinde og døve, selvom de har øjne at se med og ører at høre med” (Es 43,8). Døve og blinde må de føres tilbage til Israels land. Til Guds land, for Israel er Guds land: ”Landet tilhører jo i virkeligheden mig. I er forpagtere og har kun fået det til låns” (3 Mos 25,23). Det er mit land, og jeg giver jer det som et sted at bo, siger han. Det var og er hans beslutning, som han forpligtede sig til med en ed (Sl105,7-12).


  Selvom størstedelen stadig er blinde og døve over for evangeliet, vender Israel tilbage til landet. Men den døvhed og blindhed vil også ændres. For Paulus siger: ”…En del af det jødiske folk vil være uimodtagelige over for budskabet om Jesus [hvor længe?], indtil det er nået ud til alle folkeslag. Til sidst vil så hele det jødiske folk blive frelst [hvordan?], som der står skrevet: “Befrieren vil komme fra Zion [fra det himmelske Jerusalem] og fjerne genstridigheden fra Israels folk. Det her er min pagt med dem: Jeg vil udslette deres synder” (Rom 11,25-27).


  Gud vil befri sin førstefødte søn. Den ære vil han selv have. Det mirakel, at Israels Messias åbenbares for hans udvalgte folk, vil være lige så stort, som at nogen kommer til tro ved hans nådes under. Først vil Israel blive genoprettet nationalt og derefter åndeligt. Ezekiel siger: ”Jeg vil samle jer sammen fra alle de forskellige lande og føre jer tilbage til Israels land” (Ezek 36,24). Det har vi nu set ske i årtier. De vender tilbage fra mere end 120 lande, hvortil de blev spredt over hele verden: Det er en national genoprettelse.


  Men en åndelig genoprettelse vil også finde sted. Herren siger, hvad der vil ske, når de endelig kommer tilbage til landet: ”Jeg vil rense jer for jeres afgudsdyrkelse og rituelle urenhed ved at stænke vand på jer. Jeg vil forandre jer indefra ved at give jer et helt nyt hjerte, der længes efter at gøre det rigtige, og en ny ånd i jeres indre, så I lærer at tænke på en helt ny måde. Jeg vil tage jeres gamle og stædige stenhjerte ud og give jer et nyt og lydigt hjerte. Jeg vil give jer min Ånd, så I adlyder mine love og gør, hvad jeg befaler jer. Da skal I bo i det land, jeg gav jeres forfædre. I skal være mit folk, og jeg vil være jeres Gud” (Ezek 36,25-28).


  Når Israel endelig vender tilbage til Det Forjættede Land,

  er det for at blive der. ”Til sin tid vil jeg genopbygge Davids rige. Jeg vil udbedre skaderne, genopbygge det, som blev revet ned, og få det op at stå igen, så det bliver som før. … Jeg planter dem tilbage i deres land. Aldrig mere skal de rykkes op fra det land, jeg har givet dem” (Amos 9,11+15). ”…Jeg vil komme og give Israel hvile”

  (Jer 31,2 NIV). For Gud elsker virkelig Israel.


  Når jeg hører folk tale om Israel og det jødiske folk, selv præster og andre kristne, tænker jeg sommetider: ”Hvordan kan I sige, at I elsker Gud, og at I elsker Jesus, men I elsker ikke Israel eller det jødiske folk? Så I elsker åbenbart ikke, hvad han elsker. Hvilken slags Gud eller hvilken slags Jesus elsker I så?”


  Gud elsker Israel som sin førstefødte søn, og Jesus, hans Enbårne Søn, var jøde. Er I sikre på, at I virkelig elsker Bibelens Gud, Abrahams, Isaks og Jakobs Gud, Israels Gud? Eller elsker I bare jeres egen forestilling om Gud? Jeres teologiske billede af Gud? Mange mennesker skaber deres eget billede af Gud, og denne gud kan kun handle eller være sådan, som de har bestemt det. Men Bibelen forbyder os at tilbede vores hjemmelavede billeder af Gud (2 Mos 20,4-6). Billeder af træ, sten, bronze, sølv eller guld, men også af vores egne ideer om Gud, vores tanke-billeder af Gud.


  Vi bør altid se efter i Bibelen for at tjekke vores tanker og ideer om Gud. Kun når vi ser gennem Guds øjne, vil vi begynde at se og forstå. Og vi kan kun se med Guds øjne, hvis vi lytter til Bibelen. For i den bog har Gud åbenbaret sig. Så vi bør aldrig prøve at få Gud til at passe til vores ideer om ham, men derimod tilpasse os til hans ideer om os, om Israel, om verden omkring os, om menneskehedens og skabningens fortid, nutid og fremtid. Han har nemlig åbenbaret det hele i Skriften.


  Vi bør minde os selv om de grundlæggende fakta om Israel i Bibelen. Guds kærlighed og pagtsforhold til det jødiske folk og Israel er evigt. Det bør gøre os forsigtige, når vi tænker og taler om det jødiske folk og Israel i vores kirker, medier osv. Det drejer sig om Guds folk og Guds land. Han er aldrig holdt op med at elske jøderne, og han vil være tro over for sig selv. Han vil holde og opfylde alle de løfter, han har givet dem. På samme måde vil han være trofast og opfylde det, han har lovet kirken. Men vi må ikke lave en uhellig sammenblanding af de to ting, hvilket så ofte er hændt i kirkens historie.

